Новаадкрытыя віды застаюцца пакуль без фармальных навуковых назваў, таксама невядомыя і поўныя арэалы ўсіх новых відаў. Адкрыўцы спадзяюцца, што відавыя нарысы разам з фармальнымі назвамі на лаціне з’явяцца ўжо ў ліпені ў адмысловым томе кніжнай серыі Handbook of Birds of the World, прысвечаным новаапісаным відам птушак. Шматтомная серыя выдатна ілюстраваных кніг пра ўсіх птушак Свету выходзіць з 1992 г., сёлета ўжо з’явіўся перадапошні 16 том. Для некаторых з новаадкрытых у Бразіліі відаў адсутнічаюць здымкі, але яны будуць прадстаўлены ў кнізе малюнкамі.